སློབ་མ་དེ་དག་གི་ནང་ནས་ཀྱང་མཁས་གྲུབ་དགེ་ལེགས་དཔལ་བཟང་དང་ཞང་ཞུང་བ་ཆོས་དབང་གྲགས་པ་གཉིས་ནི་སྙན་ངག་གི་ཚིག་རྒྱན་ལ་ཆེད་དུ་མཁས་པར་གྲགས་ཤིང་མཁས་གྲུབ་རྗེས་མཛད་པའི་འཇམ་དབྱངས་སྨྲ་སེང་གི་བསྟོད་པ་ལས།འདི་འདྲའི་སྙན་ངག་མུ་ཏིག་དོ་ཤལ་གང་གི་ཁ་ལས་རབ་འཕྱང་བ།།བདེར་གཤེགས་གསུང་གི་ལེགས་བཤད་ཕྲེང་བས་ལྕེ་རྩེ་རྣམ་པར་བརྒྱན་པ་ནི།།བློ་གྲོས་ཤེས་བྱའི་ཕ་མཐའ་ལ་འགྲན་ཤཱཀྱའི་དགེ་སློབ་དགེ་ལེགས་དཔལ།།བཟང་བོ་ཞེས་བྱ་འཇམ་པའི་རྡོ་རྗེའི་ཞབས་པད་བསྟེན་ལ་མངོན་དགའ་ཡིན།།ཞེས་དང༌།གངས་ཅན་མཁས་པ་ཀུན་གྱི་མགོ་བོ་ལ།།ཚིག་གི་གོམ་པ་འགོད་མཁས་དགེ་ལེགས་དཔལ།།བཟང་པོས་ཚིག་གི་སྦྱོར་བ་སྤངས་ཏེ་སྨྲས།།ཞེས་གསུངས་པ་ལྟར་སྙན་ངག་གི་རྩོམ་ཆེས་མང༌།ཞང་ཞུང་བ་ཆོས་དབང་གྲགས་པས་སྙན་ངག་རཱ་མ་ཎའི་རྟོགས་བརྗོད་སོགས་གཞུང་མང་པོ་བརྩམས་སོ།།དེ་བཞིན་དུ་རྗེའི་སློབ་མ་སློབ་རྒྱུད་དང་བཅས་པས་ནང་དོན་རིག་པ་མ་ཟད་ཐ་སྙད་རིག་གནས་ཀྱང་ཆེས་ཆེར་དར་བར་མཛད་དོ།།